Tytöt tytöt tytöt

Tytöt tytöt tytöt on vuonna 2022 ensi-iltansa saanut suomalainen draamaelokuva, jonka on ohjannut Alli Haapasalo. Sen ovat käsikirjoittaneet Ilona Ahti ja Daniela Hakulinen, ja se kertoo kolmesta tytöstä, heidän tunteistaan ja ensirakkauksistaan. Elokuvan kolmea pääosaa esittävät Aamu Milonoff, Eleonoora Kauhanen ja Linnea Leino.
"Tytöt tytöt tytöt" sai maailmanensi-iltansa Sundancen elokuvajuhlilla 24. tammikuuta 2022. Elokuva oli ensimmäinen suomalainen pitkä fiktioelokuva, joka on valittu Sundancen kilpasarjaan. Se esitettiin myös Berliinin elokuvajuhlilla, jossa se valittiin myös kilpasarjaan. Suomessa se sai teatteriensi-iltansa 14. huhtikuuta 2022. "Tytöt tytöt tytöt" oli arvostelumenestys ja erityisesti sen käsikirjoitusta ja kuvausta kehuttiin. Elokuva voitti parhaan elokuvan, ohjauksen, käsikirjoituksen ja leikkauksen Jussi-palkinnot, minkä lisäksi Leino voitti suorituksestaan valkokankaan valopilkun Jussin.
Vastaanotto.
Arvostelut.
"Tytöt tytöt tytöt" oli arvostelumenestys. Arvosteluja keräävällä Rotten Tomatoes -sivustolla elokuvalla on 97 prosentin luokitus perustuen 75 arvosteluun. Sivuston tarjoamassa yhteenvedossa kerrotaan näin: ”Sensitiivisesti kirjoitettu ja kauniisti näytelty "Tytöt tytöt tytöt" tavoittaa teini-iän tunteiden pyörremyrskyn uhraamatta kerronnan kypsyyttä ja syvyyttä.” Elokuvan saamat arvostelut korostivat erityisesti elokuvan erinomaisen, todenmakuisen käsikirjoituksen ja aitojen, kompleksisten nuorisokuvausten onnistunutta yhdistelmää. Elokuvaa kehuttiin sen visuaalisesta toteutuksesta, luontevasta kerronnasta sekä siitä, että se on tärkeä elokuva kaikille nuorille auttaessaan ymmärtämään nuorten sielunmaisemaa.
"Episodin" Jesse Raatikainen ylisti viiden tähden arvostelussaan elokuvan aitoja, kompleksisia nuorisokuvauksia ja erinomaista käsikirjoitusta, nostaen sen parhaiden suomalaisten elokuvatekstien joukkoon. Raatikaisen mukaan kolmen päähenkilön tarinat käsittelevät estottomasti nuoruuden seikkailuja, intohimoja ja häpeän tunteita täydellisesti onnistuneessa kokonaisuudessa, joka tuntuu osalta uudempaa eurooppalaista elokuvaa. Hän kehui erityisesti näyttelijäkolmikon roolisuorituksia, elokuvan luonnollisuutta ja sen feminististä, mutta ei-saarnaavaa kerrontatapaa. Film-O-Holic.com -sivuston Juuso Kilpeläinen kutsui elokuvaa mestariteokseksi ja ”Megalodonin kidaksi”, joka saa muut kotimaiset elokuvat tuntumaan vaisuilta. Hän ylisti erityisesti elokuvan visuaalista toteutusta (valaistusta, kuvavalintoja) ja Daniela Hakulisen ja Ilona Ahdin käsikirjoitusta, jotka yhdessä luovat täydellisen kokonaisuuden.&gt; "Seiskan" Tuomas Riskalan mukaan elokuva on tärkeä paitsi tytöille, myös jokaiselle pojalle, sillä se auttaa ymmärtämään nuorten sielunmaisemaa paremmin kuin mikään kirja tai dokumentti. Pääosakolmikko on täysosuma, ja ohjaus sekä kuvaus luovat elokuvan maagisen ytimen. "Voima"-lehden Vilppu Rantasen arvostelu kuvasi elokuvaa onnistuneena nuorisokuvauksena. Elokuvan vahvuutena hän piti Daniela Hakulisen ja Ilona Ahdin todenmakuista käsikirjoitusta sekä arkisiin suhteisiin luottavaa kerrontaa, jossa patriarkaaliset rakenteet tunnistetaan, mutta painopiste on tyttöjen omissa valinnoissa ja omaehtoisessa hapuilussa.
Palkinnot.
"Tytöt tytöt tytöt" voitti Sundancen elokuvajuhlien yleisöpalkinnon. Se on ensimmäinen suomalainen pitkä fiktioelokuva, joka on valittu Sundancen kilpasarjaan. Elokuva valittiin myös Berliinin elokuvajuhlien Generation 14plus -kilpasarjaan. 
Suomen Näytelmäkirjailijat ja Käsikirjoittajat ry myönsi elokuvan käsikirjoitukselle Sylvi-palkinnon. Tämän lisäksi Suomen Näytelmäkirjailijat ja Käsikirjoittajat ry:n jäsenet äänestivät elokuvan käsikirjoittajat Ilona Ahdin ja Daniela Hakulisen kaikkien aikojen ensimmäisen Vuoden käsikirjoittaja -palkinnon saajiksi. Suomen Oscar-raati valitsi elokuvan Suomen ehdokkaaksi ehdolle parhaan kansainvälisen elokuvan Oscar-palkintoon. Se ei kuitenkaan päässyt karsintalistan 15 ehdokkaan joukkoon.
Elokuva sai kahdeksan Jussi-palkintoehdokkuutta, voittaen neljä parhaasta elokuvasta, ohjauksesta, käsikirjoituksesta ja leikkauksesta. Lisäksi Linnea Leino voitti valkokankaan valopilkun Jussin suorituksistaan elokuvissa "Tytöt tytöt tytöt", "Napapiirin sankarit 4" ja "Punttikomedia".